text: ДИРЕКТИВА 2013/58/ЕС НА ЕВРОПЕЙСКИЯ ПАРЛАМЕНТ И НА СЪВЕТА
  от 11 декември 2013 година
  за изменение на Директива 2009/138/ЕО (Платежоспособност II) по отношение на срока за нейното транспониране, срока за нейното прилагане и датата на отмяна на някои директиви (Платежоспособност I)
  (текст от значение за ЕИП)
  ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
  като взеха предвид Договора за функционирането на Европейския съюз, и по-специално член 53, параграф 1 и член 62 от него,
  като взеха предвид предложението на Европейската комисия,
  в съответствие с обикновената законодателна процедура (1),
  като имат предвид, че:
  (1)
  Директива 2009/138/ЕО на Европейския съюз и Съвета (2) осигурява модерна, основана на риска система за регулиране и надзор на застрахователните и презастрахователните предприятия на Съюза. Тази система е от съществено значение за осигуряване на безопасен и стабилен застрахователен сектор, способен да предоставя устойчиви застрахователни продукти и да подкрепя реалната икономика, чрез стимулиране на дългосрочни инвестиции и допълнителна стабилност.
  (2)
  С Директива 2011/89/ЕС на Европейския парламент и на Съвета (3) се въвеждат някои изменения в членове 212 - 262 от Директива 2009/138/ЕО, които следва да се прилагат от 10 юни 2013 г.
  (3)
  Директива 2012/23/ЕС на Европейския парламент и на Съвета (4) изменя Директива 2009/138/ЕО като отлага срока за транспониране от 31 октомври 2012 г. на 30 юни 2013 г., срока за прилагане от 1 ноември 2012 г. на 1 януари 2014 г. и датата на отмяна на съществуващите директиви за застраховането и презастраховането (5) (заедно наричани „Платежоспособност I“) от 1 ноември 2012 г. на 1 януари 2014 г.
  (4)
  На 19 януари 2011 г. Комисията прие предложение („предложението „Омнибус II“), за да измени, inter alia, Директива 2009/138/ЕО, за да бъде отчетена новата надзорна структура в застраховането, а именно създаването на Европейския надзорен орган (Европейски орган за застраховане и професионално пенсионно осигуряване) (ЕОЗППО). Предложението Омнибус II също така включва разпоредби за отлагане на срока за транспониране и срока за прилагане на Директива 2009/138/ЕО и датата на отмяна на Платежоспособност I и посредством него Директива 2009/138/ЕО се адаптира към влизането в сила на Договора за функционирането на Европейския съюз, като разпоредбите, оправомощаващи Комисията да приема мерки за изпълнение се изменят в разпоредби, оправомощаващи я да приема делегирани актове и актове за изпълнение.
  (5)
  Предвид сложността на предложението Омнибус II е налице риск то да не е влязло в сила преди срока за транспониране и срока за прилагане на Директива 2009/138/ЕО. Запазването на тези срокове би довело до изпълнението на Директива 2009/138/ЕО преди влизането в сила на преходните правила и съответните адаптации, включително допълнително изясняване на правомощията, свързани с делегираните актове и актовете за изпълнение, предвидени в предложението Омнибус II.
  (6)
  За да се избегнат прекалено обременителни законодателни задължения за държавите членки съгласно Директива 2009/138/ЕО и след това съгласно новата надзорна структура, предвидена в предложението „Омнибус II“, е целесъобразно да се отложи срокът за транспониране и срокът за прилагане на Директива 2009/138/ЕО, като на надзорните органи и на застрахователните и презастрахователните предприятия се предостави достатъчно време за подготовка за прилагането на тази нова структура.
  (7)
  От хронологичния ред на събитията е видно, че отложените срок за транспонирането и срок за прилагането на Директива 2009/138/ЕО следва да се прилагат и за измененията към нея, които са въведени с Директива 2011/89/ЕС.
  (8)
  От съображения за правна сигурност датата на отмяна на Платежоспособност I следва да бъде съответно отложена.
  (9)
  Предвид много краткия период преди изтичането на съответните срокове, заложени в Директива 2009/138/ЕО, настоящата директива следва да влезе в сила незабавно.
  (10)
  Следователно в този случай е оправдано да се приложи изключението за неотложни случаи, предвидено в член 4 от Протокол № 1 относно ролята на националните парламенти в Европейския съюз, по отношение на предаването на националните парламенти на настоящото предложение за директива,
  ПРИЕХА НАСТОЯЩАТА ДИРЕКТИВА:
  Член 1
  Директива 2009/138/ЕО се изменя, както следва:
  1.
  Член 309, параграф 1 се изменя, както следва:
  а)
  в първата алинея датата „30 юни 2013 г.“ се заменя с датата „31 март 2015 г.“;
  б)
  във втората алинея датата „1 януари 2014 г.“ се заменя с датата „1 януари 2016 г.“;
  2.
  В член 310, първа алинея датата „1 януари 2014 г.“ се заменя с датата „1 януари 2016 г.“
  3.
  В член 311, втора алинея датата „1 януари 2014 г.“ се заменя с датата „1 януари 2016 г.“
  Член 2
  Настоящата директива влиза в сила в деня след публикуването ѝ в Официален вестник на Европейския съюз.
  Член 3
  Адресати на настоящата директива са държавите членки.
  Съставено в Страсбург на 11 декември 2013 година.